Iran: Gaan stem vir nuwe president, vra ajatolla | Netwerk24
Iran: Gaan stem vir nuwe president, vra ajatolla
18 Junie 2021 18:02
Iran se opperleier, ajatolla Ali Khamenei, het 'n beroep vir 'n hoë kieseropkoms gedoen in die land se presidensiële verkiesing, wat Vrydag plaasvind.
Ajatolla Ali Khamenei Foto: Reuters
Die stryd sal waarskynlik gewen word deur 'n regter wat getrou en lojaal is aan die godsdienstige establishment.
"Elke stem tel. Kom en stem en kies jou president . . . dit is belangrik vir die toekoms van die land," het Khamenei gesê nadat hy sy stem in Teheran, die hoofstad, uitgebring het.
Regter Ebrahim Raisi en die gematigde voormalige goewerneur van die sentrale bank, Abdolnaser Hemmati, is die hoofkandidate in die verkiesingstryd nadat die toesighoudende raad oor die verkiesing verskeie prominente kandidate gediskwalifiseer het om aan die verkiesing deel te neem en ander tou opgegooi het.
Pres. Hassan Rouhani het die mense van Iran Donderdag – toe die stemwerwery geëindig het – aangemoedig om nie toe te laat dat die "tekortkominge van 'n instelling of 'n groep" hulle daarvan weerhou om te gaan stem nie. Dit was in 'n klaarblyklike verwysing na die toesighoudende raad.
"Vir eers, laat ons nie dink oor die griewe van môre nie," het Rouhani op televisie gesê.
Amptelike peilings wys dat die kiesersopkoms so laag as 41% kan wees, wat aansienlik laer as in vorige verkiesings is. – Reuters